སྐད་ཅིག་མ་དེར།ངའི་མིག་མདུན་གྱི་རི་གྲོང་ཧྲིལ་བོ་ནི་ས་འགུལ་ཐེབས་པ་ཇི་བཞིན་གཡོ་འགུལ་བྱས་བྱུང་ལ།བརྡ་གཏོང་མཁན་ནི་སྲང་བར་གྱི་ལམ་ཕྲན་ན་ཡར་རྒྱུགས་མར་རྒྱུགས་བྱེད་ཅིང་།རྒྱུགས་ཤུལ་དུ་ས་རྡུལ་གྱིས་འབྲུག་སེར་པོ་ཞིག་འཕྱུར་རུ་བཅུག་འདུགའབྲི་ཆུའི་འགྲམ་རྒྱུད་ཀྱི་ལུང་བ་སྐམ་པོ་དེའི་འགྲམ་གཉིས་སུ་ཆགས་པའི་རི་གྲོང་དེར་ཆུ་ཧ་ཅང་དཀོན་པ་མ་ཟད།ཉི་འོད་ལ་ཚ་དྲོད་ཆེ་བ་དང་།རླུང་ཚ་པོ་དེ་ལུང་གཞུང་བརྒྱུད་ནས་གཡུག་སྟེ་ཆུ་འགྲམ་དང་རི་སྐེད་ཀྱི་བརླན་གཤེར་ཚང་མ་ཁྱེར་བས།རི་སྐེད་དང་རི་འདབ་ཚང་མ་སྐྱ་ཐེར་ཐེར་ཡིན་ཅིང་།གནས་དེར་ཐན་པ་ཐུབ་པའི་རྩི་ཤིང་མེ་ཏོག་དབང་ལག་ལྟ་བུ་ཁ་ཤས་ལས་མེད་ལ།མི་དང་སྒོ་ཕྱུགས་རྣམས་ལུག་གི་རྒྱུ་མ་ལྟ་བུའི་ལམ་ཕྲན་སྟེང་ཡར་མར་རྒྱུགས་བྱེད་དུས་ས་རྡུལ་གྱིས་ལམ་སེང་གནམ་ས་འགེབས་པར་བྱེད།ས་ཆ་འདིའི་དཔྱིད་མགོའི་ལོ་ཏོག་གི་སྙེ་མ་གཏོང་དུས།ཆར་ཆུ་རླངས་པར་འགྱུར་ཚད་ནི་ཆར་ཆུ་འབབ་ཚད་ཀྱི་ལྡབ་བཞི་ཡན་ཡིན་པས།ཐན་སྐམ་གྱི་ཚད་ནི་རྒན་མོ་ལོ་ལོན་ཞིག་གི་སྐྱི་ལྤགས་ལྟར་གཉེར་མས་ཁེངས་ཏེ་ལང་ཚོའི་གསོན་ཤུགས་སྤུ་ཙམ་ཡང་མེད།